Erdogan azt mondta, nem válik diktátorrá a népszavazástól
A teljhatalmat is a néptől kapta.
Interjút adott a CNN-nek Recep Tayyip Erdogan török államfő azután, hogy az igenek győztek az alkotmányreformról szóló népszavazáson, amely lehetővé teszi az elnöki rendszer bevezetését, és lényegében Erdogan teljhatalmát hozhatja el. Az államfő mégis amellett érvelt, hogy új jogköreitől nem válik diktátorrá, és szerinte a népszavazás nem róla, hanem Törökországról szólt.

  Halandó vagyok, bármikor meghalhatok

– mondta, majd azt fejtegette, hogy a török demokrácia történetébe illeszkedő változásról van szó. „Ahol diktatúra van, ott nincs szükség elnöki rendszerre” – jelentette ki, hozzátéve, hogy a nemzeti akarat nyilvánult meg.

Nemzetközi választási megfigyelők kétségbe vonták a népszavazás tisztaságát, egyebek mellett azt kifogásolva, hogy aránytalanul nagy teret kapott az „igen” szavazat melletti kampány. Hétfőn hívei előtt tartott beszédében erre Erdogan annyit reagált, hogy a nemzetközi megfigyelőknek „tudniuk kellene, hol a helyük”.
törökország